I går væltede regnen ned over Hobro i et skybrud, der fik vandet til at strømme gennem byens gader, i kældre og haver. Et overfladebassin ved Vester Altan sprang læk, og det betød, at grus og mudder flød i gadebilledet i området. Jordskredet endte i Uffe Lyngbergs have, som man kunne se i indslaget her. I dag er situationen mere under kontrol. - Der er ankommet en entreprenør, som er i gang med at rydde op i haven. Og længere oppe ad vejen er Beredskabet vist i gang med nogle pumper, fortæller Uffe Lyngberg. Det bekræftes af indsatslederen ved Nordjyllands Beredskab i Mariagerfjord Kommune: - Vi har stadig seks mand fra Beredskabet klar med pumper i nærheden af bassinet. De holder løbende øje med vejrudsigten, og prognosen siger, at vi kan risikere at få mere vand i løbet af dagen, så vi har pumperne klar, men de er ikke i gang lige nu, siger indsatsleder Caspar Weisberg. Han fortæller, at han har modtaget meldinger om vand i kældre, og at der i en periode var problemer med vand i gaderne i det centrale Hobro. - Men ellers er situationen normaliseret, men vi pakker ikke sammen, før vi er sikre på, at regntruslen er drevet over, siger han.

Opsummering:
Pumperne er klar, hvis regnen igen falder over fjordbyen.